شه‌فه‌ق نيوز/ عه‌بدولغه‌نى ساعدى وه‌ڕيه‌وبه‌ر گشتى ته‌ندروستى ره‌سلفه‌، ئاشكراى تۆماركردن 9 حاڵه‌ت تازه‌ى ويشبوين وه‌ ڤايرۆس كۆرۆنا كرد ك گشتيان نيشته‌جى شار سه‌درن له‌ به‌غداى پايته‌خت.
ساعدى له‌ به‌ياننامه‌يگ ئه‌را شه‌فه‌ق نيوز وت: له‌ناونى ئه‌و حاڵه‌ته‌يله‌ 5 له‌ليان له‌ يه‌ك خيزانن و له‌ شار سه‌در نيشه‌جيين له‌ كويچه‌ى 521 و وه‌ركه‌فتنه‌ى توشبوێ تر بوينه‌ ك پيكهاتنه‌ له‌ ژنيگ 43 ساڵان و پياويگ 21 ساڵان و دويه‌تيگ 18 ساڵان و دو مناڵ له‌ ته‌مه‌ن 10 و 8 ساڵان.
باس له‌وه‌يش كرد حاڵه‌ت شه‌شه‌م ئه‌را ژنيگ تر له‌ ته‌مه‌ن 35 ساڵان له‌ ناوچه‌ى زه‌عفه‌رانيه‌ له‌ كويچه‌ى 949 تۆمار كرياگه‌و حاڵه‌ت هه‌فته‌م ئه‌را پياويگ تر 34 ساڵان له‌ شار سه‌در له‌ كويچه‌ى 521 و حاڵه‌ت هه‌يشته‌ميش ئه‌را ژنيگ له‌ ته‌مه‌ن 76 ساڵان له‌ شار سه‌در له‌ كويچه‌ى 537 و حاڵه‌ت نۆيه‌ميش ئه‌را ژنيگ تر 30 ساڵان له‌ شار سه‌در له‌ كويچه‌ى 521 تۆمار كرياگه‌.
